เบี้ย‘มะเร็ง’ไม่เคลมได้เงินคืน
ไทยประกันชีวิตเขย่าตลาดปลอดโรคครบ5ปีได้เงินแน่
22 มิ.ย. 2555

ไทยประกันชีวิตเขย่าตลาดปลอดโรคครบ5ปีได้เงินแน่
ไทยประกันชีวิตบุกตลาดมะเร็ง เปิดตัวกรมธรรม์ใหม่ รักษาตัวดี ไม่มีเคลม คืนค่าเบี้ยให้ 
ไทยประกันชีวิตตอกย้ำผู้นำนวัตกรรมดูแลชีวิตคนไทย เปิดตัวกรมธรรม์ใหม่ “ประกันไม่มะเร็ง มีคืน” กรมธรรม์คุ้มครองโรคมะเร็งฉบับแรกที่คืนเบี้ยหากไม่มีการเคลมสินไหม ชี้ให้ความคุ้มครองครอบคลุม ตรวจพบจ่ายทันทีสูงสุดถึง 1 ล้านบาท พร้อม ค่ารักษาพยาบาลรายวัน ปูพรมหนังโฆษณา 22 มิ.ย.นี้
นายอังกูร ศรีกัลยาณบุตร ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า บริษัทได้เปิดตัวกรมธรรม์ใหม่ “ประกันไม่มะเร็ง มีคืน หรือมะเร็ง รีฟันด์” ซึ่งเป็นแบบประกันที่ให้ความคุ้มครองครอบคลุมทั้งกรณีเสียชีวิตและเจ็บป่วย โดยเฉพาะการคุ้มครองการเจ็บป่วยจากโรคมะเร็ง พร้อมเงื่อนไขพิเศษที่จะได้รับเบี้ยประกันคืนในปีสุดท้าย หากไม่มีการเคลมสินไหมมะเร็งเกิดขึ้น 
สำหรับแบบประกันดังกล่าวจะคุ้มครองตั้งแต่อายุ 1660 ปี ระยะเวลาเอาประกันและชำระเบี้ยประกัน 5 ปี กรณีตรวจพบเป็นมะเร็งรับความคุ้มครองทันทีสูงสุดถึง 1 ล้านบาท ยกเว้นมะเร็งผิวหนังที่ให้ความคุ้มครอง 10% ของทุนประกัน คุ้มครองค่ารักษาพยาบาลรายวัน วันละ 1,000 บาท สูงสุดถึง 365 วัน และให้ความคุ้มครองการเสียชีวิตทุกกรณี 1 แสนบาท 
“แบบประกันไม่มะเร็ง มีคืน ถือเป็นนวัตกรรมใหม่ของธุรกิจ เพราะเป็นประกันมะเร็งนี้เราจะคืนเบี้ยในปีสุดท้ายให้ หากไม่มีการเคลมมะเร็งติดต่อกัน 5 ปี รวมถึงให้ความคุ้มครองครอบคลุมมะเร็งทุกชนิด ทุกระยะ ตรวจพบจ่ายทันที 100% ของทุนคุ้มครอง และเพิ่มความคุ้มครองพิเศษสำหรับมะเร็งผิวหนัง รวมถึงรับประกันโดยไม่ตรวจสุขภาพ โดยผู้เอาประกันจ่ายเบี้ยคงที่ตลอดสัญญา” นายอังกูร กล่าว 
อย่างไรก็ตาม กลุ่มลูกค้าเป้าหมายหลักจะเป็นกลุ่มที่มีความเสี่ยง และตระหนักถึงความร้ายแรงของโรคมะเร็งที่มีอายุตั้งแต่ 40 ปีขึ้นไป เป็นกลุ่มลูกค้าที่ต้องการเตรียมพร้อมสำหรับค่าใช้จ่าย เพื่อรองรับกับสถานการณ์ที่คาดไม่ถึง รวมถึงกลุ่มลูกค้าที่ใส่ใจดูแลสุขภาพ 
ทั้งนี้ ล่าสุดบริษัทเปิดตัวภาพยนตร์โฆษณาชุดใหม่ ประเภทคืนเบี้ยประกันเมื่อไม่มีเคลม และเพื่อตอกย้ำความเป็นผู้นำนวัตกรรมด้านผลิตภัณฑ์ และเอื้อประโยชน์ต่อการขยายตลาด บริษัทฯจึงได้ โดยออกอากาศทางสถานีโทรทัศน์ทุกช่อง ตั้งแต่วันที่ 22 มิ.ย.เป็นต้นไป โดยมีเนื้อหาเกี่ยวกับครอบครัวครอบครัวหนึ่งที่ใช้ชีวิตกันอย่างมีความสุข กระทั่งเกิดความผิดปกติกับผู้เป็นพ่อ และมีโอกาสลุกลามเป็นโรคมะเร็ง จึงสร้างความกดดันให้กับผู้เป็นพ่อ โดยเฉพาะความกังวลเกี่ยวกับอนาคตของครอบครัว และค่าใช้จ่ายด้านการรักษาพยาบาล สลับกับการสื่อถึงสิทธิประโยชน์ของแบบประกันที่สามารถแก้ปัญหาต่างๆ เหล่านั้นได้ 
นอกจากนี้ บริษัทยังได้เผยแพร่ผ่านสื่อโฆษณาเสริมต่างๆ เพื่อให้เข้าถึงกลุ่มลูกค้าได้ครอบคลุมมากขึ้น โดยภาพยนตร์โฆษณายังคงเน้นแนวความคิดคุณค่าของชีวิต ซึ่งเป็นแนวความคิดหลักของไทยประกันชีวิตเหมือนเดิม
ผ่านการนำเสนอในลักษณะ Emotional ฝีมือผู้กำกับชื่อดังของไทย คือ คุณวิศิษฏ์ ศาสนเที่ยง ซึ่งวิธีการนำเสนอจะแปลกและแตกต่างจากภาพยนตร์โฆษณาผลิตภัณฑ์ทั่วๆไป 
“ไทยประกันชีวิตได้รับการโหวตจากผู้บริโภค ว่าเป็นบริษัทประกันชีวิตที่มีนวัตกรรมสูงสุดในการดำเนินงาน จากผลวิจัย Thailand’s Most Admired Company ประจำปี 2555 ของนิตยสาร The Company โดยไทยประกันชีวิตเป็นผู้นำนวัตกรรมทั้งด้านสินค้า บริการ การพัฒนาบุคลากร และการรับผิดชอบต่อสังคมไทย” นายอังกูรกล่าว